Rebecca Caruana ilha tixtieq li tikteb ktieb minn meta kienet għadha tifla. Is-sena 2020 ġabet magħha ħafna qtigħ il-qalb u tiġrib madwar id-dinja minħabba l-pandemija, imma għal Rebecca, kienet propju l-pandemija li wasslitha sabiex twettaq il-ħolma tagħha li ssir awtriċi. F'intervista ma' Newsbook.com.mt, Rebecca tispjega li hi kitbet artiklu informattiv fuq il-coronavirus meta feġġ hawn Malta u bagħtitu lil xi gazzetti lokali biex jippubblikawh. Xerrditu fuq il-mezzi soċjali u ħasbet li l-istorja se tieqaf hemm. Imma kienet sejra żmerċ, għax ikkuntattjaha tabib minn New York, Dr Syed M. Rizvi, fuq Instagram, li qalilha li jixtieq jintervistaha. Hija ħasbet li kienet xi skema qarrieqa, imma għamlet l-intervista u minn hemm, Dr Sayid offrielha li tingħaqad mat-tim tiegħu, ta' professjonisti tas-saħħa ġejjin minn pajjiżi differenti, sabiex joħorġu ktieb flimkien fuq il-coronavirus. Kien hemm li twieled l-eBook Covid-19: The Reason Why the Earth Stood Still in 2020 . L-awturi l-oħra kienu Dr Pippasha Khan, dentista minn Londra, u Dr Daniel Hrbolic, terapista tat-taħdit mill-Awstralja. Rebecca tgħid li kienu jiltaqgħu kważi kull jumejn biex jiddiskutu kif se jitqassam il-ktieb. Bdew jaħdmu fuqu f'Marzu, fil-bidu tal-pandemija fl-Ewropa, u l-ktieb ħareġ f'Jannar. Hija tispjega li diffikultà li ffaċċjaw kienet li bdew jiltaqgħu ma' tobba u professjonisti biex jiddiskutu l-virus, iżda dawn bdew jgħidulhom li s-sitwazzjoni tant tinbidel b'mod kostanti, u l-coronavirus tant għadu misteru, li lanqas huma stess ma jistgħu jgħidu xejn fiċ-ċert. Il-ktieb għandu sezzjonijiet fuq aspetti differenti tal-coronavirus, ngħidu aħna fuq x'inhu eżattament, kif jidħol fil-ġisem u kif jaffettwah, u anke sezzjoni fuq is-saħħa mentali b'rabta ma' din il-pandemija. Minħabba din il-varjetà fih, Rebecca tirrakkomandah lil kulħadd, miż-żgħir sal-kbir, u tgħid li faċli biex jifhmu kulħadd, anke t-tfal bl-għajnuna tal-ġenituri. Bħala studenta tal-mediċina, Rebecca għexet din il-pandemija kemxejn differenti mill-kumplament tas-soċjetà, billi filli kienet fuq il-bank tal-Università, u filli sabet ruħha mal-frontliners. Tispjega li hi tat daqqa t'id fil-helpline 111, mat-tim tal-contact tracing, u anke fiċ-ċentri fejn isiru t-testijiet tal-coronavirus. L-iżjed ħaġa li sewditilha qalbha lil Rebecca kienet il-ħaġa li ma tistax tiltaqa' ma' kulħadd, u donnok tibda tibża' min-nies. Apparti hekk, hija titkellem fuq it-tbatija li ffaċċjaw ħafna nies minħabba l-coronavirus, b'mod partikolari mentalment. L-aħħar appell ta' Rebecca huwa li n-nies jistrieħu fuq informazzjoni fattwali u mhux fuq il-ħafna qlajjiet li jeżistu fuq il-coronavirus. Apparti hekk, tappella lil kulħadd biex japprezza aktar il-ħin mal-familja u biex iħares 'il quddiem għal meta tgħaddi din il-pandemija. Tista' taqra l-ktieb minn hawn. L-intervista sħiħa Studenti li taw daqqa t'id Studenti tal-Ispiżerija fl-Università ta' Malta bi sforzi biex itejbu s-sitwazzjoni tal-COVID-19 .td_uid_3_600e858b70ab4_rand.td-a-rec-img{text-align:left}.td_uid_3_600e858b70ab4_rand.td-a-rec-img img{margin:0 auto 0 0}